[Innocentius Episcopus, servus servorum Dei, dilecto in Christo filio Petro Cluniacensi Abbati ejusque successoribus regulariter substituendis in perpetuum. Dispensatrix et provida sancta mater Apostolica Romana Ecclesia, suscepta ab ipso Salvatore nostro Domino Jesu Christo auctoritate et privilegio, singulis Ecclesiis suas dignitates moderante ratione distribuit. Cum enim beato Petro à Domino dictum sit, tu aliquando conversus confirma fratres tuos, et tibi dabo claves Regni Cælorum; et quodcumque ligaveris super terram, erit ligatum et in cœlis: et post Resurrectionem dictum sit ei tertiò gregem Dominicum pascere. Secundum Antiquorum consuetudinem in civitatibus, in quibus à prudentibus jura dabantur populis, beatus Petrus et ejus successores Episcopos, Archiepiscopos, et Primates, qui de Lege divina populum instruerent, statuerunt. In novis verò et religiosis quibusdam locis Abbates, qui fratrum congregationi scirent præesse et prodesse, sunt à Sede Apostolica constituti. De aliis autem ad veræ humilitatis custodiam, quæ omnium virtutum condimentum est; et superbiam atque invidiam, quæ semper eam comitantur, propellit, ut essent semper obedientiæ et Prioratus, est nihilominus institutum. Prædecessorum ergo nostrorum vestigiis inhærendo decernimus, ut Ecclesia sanctæ Mariæ de Charitate, quæ à bonæ memoriæ Gaufrido Antissiodorensi Episcopo, Guillelmo Nivernensium Comite, et Bernardo de Cailan, et aliis fidelibus, ad quorum jus locus ipse, tam in temporalibus, quam in spiritualibus pertinebat, Cluniacensi Monasterio à prima fundatione oblata est, semper obedientia et Prioratus vester futuris temporibas maneat. Interdicimus igitur ex parte beati Petri et nostra, ut nulli omnino hominum liceat Abbatem in eodem loco statuere, sed fratres ibidem Domino famulantes Cluniacensis Abbatis, et proprii Prioris contenti regimine, quod professi sunt, expleant, et grata Deo vota persolvant. Si quis autem hujus nostræ constitutionis transgressor extiterit, iram Dei et indignationem beatorum Apostolorum Petri et Pauli se noverit incursurum. Ego INNOCENTIUS Catholicæ Ecclesiæ Episcopus. Signum manus meæ, adjuva nos Deus salutaris noster. Datum apud Vapingum per manum Aymerici sanctæ Ecclesiæ Romanæ Diaconi Cardinalis et Cancellarii III. Kalendas Aprilis, indict. X. Incarnationis Dominicæ, anno M.C.XXXII.]